paragraph_text: Saga (od staronordijske riječi za "nešto rečeno", "ispričano") je izraz koji označava pripovijest ili spomen na neki događaj sačuvan usmenom predajom. U užem smislu se pod time podrazumijevaju priče koje opisuju skandinavsku ili germansku prošlost ili priče tradicionalne nordijske književnosti čiji autor nije poznat. Mogu imati različiti oblik, sadržaj i temu pa se tako npr. znaju razlikovati jednostvan folksaga (narodna saga) i djursaga (saga o životinjama), odnosno nešto razvijeniji oblik hjältesaga (saga o herojima) koje imaju epski karakter. Sage su u pravilu napisane u prozi, iako mogu ponekad sadržavati dijelove u stihovima.